टाइम8, फेब्रुवारी 07 : फैबाय थानाय बिधान सभा बिसायख’थिनि बारा बारनो हमबाय । दासान्दै गासैबो राजखान्थि दोलोआ देरहानो नाजानायनि थाखाय स्रोद-स्रोद फोसावनाय जागासिनो दंसै । रायजो बिसायख’थि आयगा बिसायख’थिनि खालारखौ फोसावाखैब्लाबो राजखान्थि दोलोफोरखौ बुथ, मण्डल बायदि आफाद दानाय नुदों। थांनाय बिटिसिनि बिसायख’थियाव गाज्रियै खुगा गेग्रेब जानाय गण सुरक्षा पार्टिआ बे खेबाव बिधान सभा बिसायख’थियाव ओंखारनो नाजादों। बिदि समानथाय बादियै गण सुरक्षा पार्टिनि मैखोम गोहो गोरा अबर’ सुरक्षा समितिआबो बिसायख’थियाव ओंखारनो साखा-फारा जानाय खौरां मोन्दों। थांनाय समफोराव गण सुरक्षा पार्टि आरो अबर’ सुरक्षा समितिनि माखासे सुबुंफोरा गावनि दोलोखौ गारनानै गुबुन दोलोयाव हाबहैदों। बिनि उनावबो अबर’ सुबुंफोरा गावनि गोहोखौ दिन्थिनो थाखाय फैगौ बिधान सभा बिसायख’थियाव जिवै-माहामै नाजाथाबनो साखा-फारा जादों। कक्राझार लक सभा बियाबनि एमपि नब कुमार सरनीयाआ दैदेननाय गण सुरक्षा पार्टिनि बिफा आफाद अबर’ सुरक्षा समितिनि मावफारियाफोरा सासे मोजां सुबुंखौ दैखांनो साखा-फारा जादों । बे बेलायाव बागसा जिल्लानि जालाहआव थांनाय फेब्रुवारी 6 खालि खुंजानाय मोनसे आफादाव सापागुरी बियाबनि अबर’ भटारफोरा सासे मोजां सुबुंखौ बिजाथि महरै फसंनो थिरांथा लायो । बि बादिनो अबर’ भटारनि गनायथि नङाबालानो गण सुरक्षा पार्टिनि दैदेनगिरिफोरा जुदि गावनि गोसो बादि गावनि थाखाय बिजाथि फसङोब्ला अब्ला सापागुरी बियाबनि अबर’ भटारफोरा माब्लाबाबो मानिनानै लाया होननानै हुमखि होदों। बे बेलायाव अबर’ सुरक्षा समितिनि दिहिरा बियाबनि नेहाथारी प्रदीप दासा अबर’ रायजोनि साननायफोरखौ जाफुंसार होनायनि थाखाय जेब्लाबो रायजोफोरजों थागोनांगौ होननानै बुङो आरो गण सुरक्षा पार्टिआ गाव हारसिंनो बिजाथि होयोब्ला बिखौ गनायनाय नङा होननानै रोखा बुंथियो ।